<classify> SERIKALI ya Tanzania imepata tuzo ya kimataifa ya kupambana na magonjwa yasiyo ya kuambukiza. Aidha, serikali hiyo imehamasishwa kuhakikisha wananchi wanafikiwa na elimu sahihi ya kujikinga na kuyadhibiti magonjwa hayo ili kuboresha afya zao.Waziri wa Afya, Maendeleo ya Jamii, Jinsia, Wazee na Watoto, Ummy Mwalimu ameyasema hayo katika taarifa iliyotolewa na kitengo cha mawasiliano cha wizara hiyo jijini Dodoma.Jana Serikali iliepata tuzo ya kimataifa ya kupambana na magonjwa yasiyoambukizo kama vile kisukari, shinikizo la damu, magonjwa ya moyo na saratani.Tuzo hiyo ya kimataifa imekabidhiwa Septemba 27, mwaka huu kwa waziri Ummy na kikosi kazi maalumu cha umoja wa mataifa mahususi kwa kupambana na magonjwa yasiyo ya kuambukiza UNIATF.Tuzo hiyo ilitolewa kwa Tanzania kutokana na juhudi za wizara kuelimisha jamii juu ya umuhimu wa kufanya mazoezi ya mwili mara kwa mara.Tuzo hiyo ya kimataifa ya mwaka 2018 imekabidhiwa kwenye mkutano wa viongozi wa juu wa Umoja wa Mataifa unaofanyika jijii New York, nchini Marekani.Tanzania ikiwa ni miongoni mwa nchi tisa duniani ambazo zimefanikiwa kupata tuzo hiyo ambayo imetolewa kwa mara ya kwanza katika ngazi ya kiserikali.Tanzania ilichaguliwa kupata tuzo hiyo baada ya mapendekezo yaliyoandikwa na Shirikisho la Vyama vya Magonjwa yasiyoambukiza Tanzania TANCDA, kutokana na juhudi zinazofanywa na serikali katika kukabiliana na magonjwa ya kuambukiza na kuhakikisha wananchi wa Tanzania wanapata habari ya namna ya kujikinga na magonjwa haya.  <topic>: KITAIFA 